b'\n_START_ARTICLE_\n\xc5\xa0eimos biuras\n_START_PARAGRAPH_\n\xc5\xa0eimos biuras (angl. Family office) yra skirtas teikti integruotas turto valdymo bei administravimo paslaugas auk\xc5\xa1tas ir itin auk\xc5\xa1tas pajamas turin\xc4\x8dioms \xc5\xa1eimoms, kurios nori i\xc5\xa1saugoti turt\xc4\x85 ateities kartoms. Tai\xc2\xa0\xe2\x80\x93 \xc4\xaf individual\xc5\xb3 klient\xc4\x85 orientuotos ir vis\xc4\x85 \xc5\xa1eimos turto valdym\xc4\x85 apiman\xc4\x8dios paslaugos. \xc5\xa0eimos biur\xc5\xb3 paslaugos skirtos tokiems asmenims, kuri\xc5\xb3 laisvos, investicijoms skirtos l\xc4\x97\xc5\xa1os yra didesn\xc4\x97s nei $100 mln. USD. \xc5\xa0eimos biur\xc5\xb3 paslaugos per metus gali kainuoti daugiau nei $1 mln. USD. Daugelis \xc5\xa1eimos biur\xc5\xb3 aptarnauja tik tokias \xc5\xa1eimas, kurios turi bent $500 mln. USD. toki\xc5\xb3 l\xc4\x97\xc5\xa1\xc5\xb3. Ta\xc4\x8diau atsiradus daugia\xc5\xa1eimiams biurams \xc5\xa1i kartel\xc4\x97 gerokai smuko. Dabar pakanka ir $5 mln. USD. laisv\xc5\xb3, investicijoms skirt\xc5\xb3 l\xc4\x97\xc5\xa1\xc5\xb3.\n_START_SECTION_\nPaslaugos\n_START_PARAGRAPH_\n\xc5\xa0eimos biuras\xc2\xa0\xe2\x80\x93 patar\xc4\x97jai, klientams ir j\xc5\xb3 \xc5\xa1eimoms teikiantys visas finans\xc5\xb3 ir turto valdymo paslaugas. Tai\xc2\xa0\xe2\x80\x93 pavedim\xc5\xb3 vykdymas, investicij\xc5\xb3 valdymas, mokes\xc4\x8di\xc5\xb3 planavimas ir deklaravimas, rizik\xc5\xb3 valdymas, teisin\xc4\x97s, buhalterin\xc4\x97s apskaitos paslaugos, turto valdymo, gerov\xc4\x97s perdavimo planavimas. \xc5\xa0eimos turto administravimas gali apimti ir \xc5\xa1eimos verslo reikalus, mokes\xc4\x8di\xc5\xb3 klausimus, r\xc5\xabpest\xc4\xaf vaik\xc5\xb3 mokslais, \xc5\xa1ven\xc4\x8di\xc5\xb3 ir atostog\xc5\xb3 planavim\xc4\x85, filantropij\xc4\x85. Kei\xc4\x8diantis kartoms, svarbu ne tik tinkamai valdyti bei i\xc5\xa1saugoti turt\xc4\x85, bet ir perduoti ateities kartoms \xc5\xa1eimos tradicijas bei moralines vertybes.\n_START_SECTION_\nI\xc5\xa1takos\n_START_PARAGRAPH_\nPirmosios family office u\xc5\xbeuomazgos atsirado XIX am\xc5\xbeiuje Jungtin\xc4\x97se Amerikos Valstijose. Tuo metu pasiturintys pirkliai samdydavo patikimus patar\xc4\x97jus arba konsultantus, kurie pri\xc5\xbei\xc5\xabr\xc4\x97davo j\xc5\xb3 turtus, paskirstydavo juos \xc5\xa1eimos nariams, kol turt\xc5\xb3 savininkai keliaudavo po Europ\xc4\x85. Europoje family office u\xc5\xbeuomazgos atsirado ma\xc5\xbedaug prie\xc5\xa1 300 met\xc5\xb3 kaip privat\xc5\xabs bankai.'